Glasgow Science Centre

Glasgow Science Centre er et vitensenter og turistattraksjon i Glasgow i Skottland. Senteret ligger på den sørlige bredden av elven Clyde. Dronning Elizabeth II åpnet senteret 5. juni 2001. Senteret består av tre bygninger; en IMAX-kino, det 127 meter høye Glasgow Tower og hovedbygningen som inneholder selve vitensenteret og et planetarium. Glasgow Tower har en rekord i Guinness rekordbok som det høyeste tårnet i verden som kan snu 360° fra bunn til topp. Tårnet har også form som en flyvinge og er datastyrt slik at det vender seg mot vinden for å redusere luftmotstanden.